મારા એક મિત્રના બહેન કે જેનું નામ છે સંધ્યા તેની જો વાત કરીએ તો સંસ્થાને શરૂઆતમાં રોટલી બનાવવી જરાય ગમતી નહીં. અચાનક રોટલી બનાવવાની ક્રિયા પ્રક્રિયા કે જે તમને આધ્યાત્મિક રીતે પણ ઉન્નત મુકામ પર લઇ જઇ શકે છે એવું તેણે કયાંક વાંચ્યું અને તે દિવસથી તેનો રોટલી બનાવવા તરફનો અભિગમ અને દ્રષ્ટીકોણ સાવ બદલાય જ ગયા ! સંધ્યાને રોટલી બનાવવાનું કામ ખુબ ગમવા લાગ્યું. રોટલી બનાવવાનું કાર્ય લોટ બાંધવાથી શરૂ કરીને છેલ્લે રોટલી પર ઘી ચોપડવા સુધીના વિવિધ તબક્કાઓમાંથી પસાર થાય છે. આ બધા માટે બધી જ સામગ્રી યોગ્ય રીતે ગોઠવીને સંધ્યા રોટલી વણવાનું શરૂ કરીને થોડી જ વારમાં તો રોટલીની મોટી થપ્પી તૈયાર ! પછી તો સંધ્યાએ એકસાથે બે સ્ટવ પર તાલબધ્ધ રીતે રોટલી પકાવવાની પ્રક્રિયા પર પણ પ્રાપ્ત કરી લીધું પ્રભુત્વ ! હવે થાય છે એવું કે માત્ર પંદર મિનિટમાં સંધ્યા જરૂર પડયે બમણી સંખ્યામાં રોટલી પકાવવામાં માહિર છે.